Hispaania Eesti suursaadiku Guillermo Corral Van Damme äsja eesti keeles ilmunud teos räägib, kuidas Hispaania sai tema abiga tagasi hinnalise lasti 19. sajandi alguses uputatult laevalt.
TAUST ⟩ Tallinnas töötav suursaadik aitas Hispaaniale tagasi võita ajaloo suurima mereaarde
Aasta 1804 suvel Uruguayst Montevideost suure kulla, hõbeda- ja kinoalastiga suure osa Lõuna-Ameerika toonase emamaa Hispaania poole teed alustanud fregatt Nuestra Señora de las Mercedes ei jõudnud kunagi oma sihtpunkti.
Sama aasta 5. oktoobril nägid koduteel Hispaania mereväelased, ametnikud ja nende pereliikmed kauguses terendamas juba Portugali lõunapoolseimat tippu ehk Santa Maria neeme ning lootsid päeva-paari pärast Cádizis jala maa peale saada.
Paraku lõikas Nuestra Señora de las Mercedese ning veel kolmele samas konvois olnud Hispaania fregati – Medea, Fama ja Santa Clara – teekonna ära neli Briti fregatti. Kuigi London polnud sõda välja kuulutanud, nõudsid britid, et Hispaania alused alistuksid ja koos hinnalise lastiga nende sadamasse seilaksid.
Hispaanlased keeldusid, meenutades, et nende riigid pole sõjas. Järgnes hispaanlastele ootamatu lahing, mille käigus lasid britid Nuestra Señora de las Mercedese õhku. Kahurikuul tabas laeva püssirohuladu ja alus uppus kiiresti.